stanford-oval/wikipedia huggingface dataset:
מירזא עלי-אכבר קזויני דהח'דא
ביוגרפיה > סור-י אסראפיל והמהפכה החוקתית

ב-1906 המהפכה החוקתית באיראן הייתה בשיאה. חוקה ראשונה, שפורסמה באוגוסט 1906, העניקה לאיראנים חופש ביטוי שרבים מיהרו לנצל. עיתונים לא מצונזרים נוסדו בבירה, בתבריז וגם בבירות הפרובינציאליות. דהח'דא, כבר לא דיפלומט בשירות השאה, הסתובב בחוגים של אינטלקטואלים מתנגדי משטר, שהתארגנו באגודות סתרים ופעלו לטובת כינון סדר סוציאל־דמוקרטי חדש. הוא הצטרף אל המפלגה הסוציאל־דמוקרטית(אנ') ושם פגש בפעיל מירזא ג'האנגיר ח'אן(אנ'). במהרה נוצר בין השניים קשר קרוב על רקע הדמיון בדעותיהם ובהשקפותיהם הפוליטיות והדתיות. עוד לפני כינון החוקה, באביב 1906, פנה מירזא ג'האנגיר ח'אן אל דהח'דא והציע לו להצטרף אל מיזם שעליו חשב – יסוד עיתון מהפכני, הומוריסטי ואקטיביסטי בשם 'סור-י אסראפיל'(אנ'). משמעות השם, 'שופרו של המלאך אסראפיל', היא סימבולית. לפי האסלאם יתקע המלאך בשופר ביום הדין כדי לבשר את תחיית המתים. כותבי העיתון השתמשו בשמו ובדמותו (בסמליל העיתון) כדי לבשר בהשאלה על תחייתו של העם האיראני.
הגיליון הראשון של העיתון הודפס בטהראן, ב-30 במאי 1907, בהוצאת 'ספריית תרבית', הוצאה לאור פרוגרסיבית בבעלות חבר הפרלמנט חסן תקיזאדה(אנ'). העיתון היה בן שמונה עד עשרה עמודים והודפס בימי חמישי, לקראת סוף השבוע, שהתחיל בשישי. את הכותרת עיטר ציור של המלאך אסראפיל התוקע בשופרו ביום הדין, כשלצדו פסוק הקוראן המזכיר אותו וסיסמת המהפכה הצרפתית – 'חירות, שוויון, אחווה'. בהיעדר מסורת של עיתונות חופשית ודמוקרטית, מרבית העיתונים שהודפסו לאחר המהפכה הרעיפו ידע על ציבור הקוראים מבלי לשאוף לחנך את ההמון לדמוקרטיה ולנאורות. בזירה הזו 'סור־י אסראפיל' היה שונה, מודע לחשיבותו כעיתון מהפכני. מטרותיו הוגדרו כ-"פיתוח משמעותה של החוקה, תמיכה באספה המייעצת הלאומית [הפרלמנט] והושטת עזרה לאיכרים, לעניים ולמדוכאים".
טורו הסאטירי השבועי של דהח'דא היה גולת הכותרת של העיתון והחלק הפופולרי ביותר בו. שמו, 'צ'רנד ו-פרנד' הוא ביטוי שמשמעותו הוא 'ברברת'. על טורים אלו חתם דהח'דא בשם העט 'דח'ו', כינויו של טיפוס פשוט ממוצא קזויני ומושאן של אגדות הומוריסטיות במסורת העממית (מעין הרשל'ה קזויני). בנוסף ל-'צ'רנד ו-פרנד', דהח'דא כתב גם את מרבית מאמרי המערכת. טוריו סייעו לעיתון להגדיל את תפוצתו, שבשלב מסוים הגיעה ל-24,000 עותקים, יותר מכל שבועון מקביל באיראן באותה התקופה.
מאז כינון החוקה התחלף השאה ועל כס הטווס ישב כעת מוחמד עלי שאה קג'אר, שגמר אומר להיאבק בסדר החוקתי החדש, המאמרים הביקורתיים של דהח'דא לא חסכו שבטם מהממסד הדתי ומהחצר המלכותית. בהתאם, העיתון נתקל בקשיים – השלטונות והאליטה הדתית לחצו על המערכת ומדי פעם בפעם מנעו את פרסום השבועון, שבשנתו הראשונה הצליח לפרסם רק 32 גיליונות. כבר בשבוע הרביעי לפרסומו נאספו והוחרמו כל הגיליונות ונאסר פרסום גיליונות חדשים למשך חודש וחצי. ב-20 ביוני 1908, ביום שישי, הודפס השבועון בפעם האחרונה באיראן. ביום שני, שלושה ימים לאחר מכן, הפציצו כוחות ששלח השאה את המג'לס (בית הנבחרים). הקץ הקיץ על האביב החוקתי של איראן, ועמו גם על סור-י אסראפיל. מיד לאחר הפצצת המג'לס הוציאו השלטונות להורג את ג'האנגיר ח'אן ואסרו על הדפסת השבועון. דהח'דא, שפחד שגורלו יהיה כשל עמיתו, ברח אל הצירות הבריטית בטהראן יחד עם תומכי חוקה אחרים (ביניהם מירזא קאסם ח'אן, גם כן מהנהלת העיתון). הבריטים הבטיחו למתנגדי המשטר מעבר בטוח ודהח'דא יצא בשנית את איראן לאירופה, הפעם כגולה.
ביוגרפיה > גלות והמשך הכתיבה הסאטירית והפובליציסטית

דהח'דא הגיע תחילה לבאקו, שם נאספו שם נאספו רבים מתומכי החוקה שזה עתה ברחו מאיראן, לפני שהתפזרו למקומות שונים במערב אירופה. דהח'דא עצמו הגיע לפריז כשהוא חסר פרוטה ומדוכא, משקיף מרחוק על התעמרות המשטר האיראני בקרוביו ובמכריו. מהעיר הגדולה שם פעמיו לאיורדון שבשווייץ. בזמן ששהה באיורדון הוציא לאור בעצמו עוד שלושה גיליונות של סור-י אסראפיל. הוא ביקר בהם באופן חריף את הממסד הקאג'ארי המושחת. המרחק מהמולדת והחופש שאיפשר לו המקלט השווייצרי, יחד עם הכעס על מות עמיתו, הפכו את כתיבתו לישירה ונוקבת יותר. בגיליון האחרון, שיצא לאור ב-8 במרץ 1909, פרסם דהח'דא שיר קינה סאטירי במבנה מסורתי, שהוקדש לעמיתו ג'האנגיר, שאת זכר אורו ביקש מהקוראים לנצור.
העיתונים הודפסו בפריז ובשוויץ והוברחו לאיראן, שם הועברו בסתר מקורא לקורא. הקשיים הלוגיסטיים היו למשא על דהח'דא, שחשב לשלוח יד בנפשו. לבסוף גברה נחישותו להמשיך ולפרסם סאטירה. לאחר שנשקלה האפשרות להמשיך לפרסם בז'נבה או בברלין, עבר באביב 1909 לאיסטנבול, היכן שהפיכת הטורקים הצעירים מהקיץ הקודם יצרה סביבה מסבירת פנים לגולים איראניים תומכי החוקה. דהח'דא חבר בשנית לתקיזאדה, הצליח לגייס מימון מהגולים המקומיים והשיק ב-30 ביוני עיתון חדש בפרסית בשם סוֹרוּשׁ (سروش, Sorūsh), שאותו ניהל וערך. מאמר המערכת בגיליון הראשון ציין שמטרת העיתון היא להפיץ "את מה שלוחמי החופש האיראניים חושבים". הוא הספיק לפרסם רק 14 גיליונות לפני שהתקציב אזל ולפני ששב יחד עם רבים מעמיתיו הגולים למולדתו.
ביוגרפיה > חזרה לאיראן ופעילות פוליטית

ביולי 1909 כוחות פרו־חוקתיים נכנסו לטהראן ואילצו את השאה הקאג'ארי לבקש מקלט בקונסוליה הרוסית ולוותר על כסאו. בחירות פרלמנטריות נערכו ברחבי איראן ודהח'דא נבחר במקביל כנציג בפרלמנט על ידי תושבי שתי ערים שונות – עיר הולדתו טהראן וכרמאן, שתושביה זכרו לו לטובה את מילותיו הביקורתיות כלפי הנסיך פירוז מירזא(אנ'). ב-23 בינואר 1910 הוא שב מהגלות כדי לתפוס את מקומו בפרלמנט. הוא הפתיע רבים בכך שעל אף עברו הסוציאל־דמוקרטי, הצטרף ל'מפלגה המתונה', השמרנית יותר. אולם, במהרה התפכח מהפוליטיקה, בין היתר בשל מחלוקות בין המתונים לדמוקרטים ובשל השיתוק שכפו המעצמות האירופיות, שהתנגדו למומנטום הדמוקרטי באיראן.
בסוף 1914 הגיעה לאיראן מלחמת העולם הראשונה, שפרצה באותו הקיץ. העות'מאנים, הרוסים והבריטים החלו לכבוש חלקים מהמדינה בעוד סוכנים גרמנים המרידו שבטים דרומיים נגד הממשלה ונגד מדינות ההסכמה. דהח'דא נמלט מטהראן, בדומה לתומכי חוקה רבים, ומצא מקלט בכפר של אחד השבטים הבח'תיארים(אנ') של צ'הארמחאל. הכאוס שיצרה המלחמה הוביל גם לשינוי משטר– בפברואר 1921 הנהיג איש צבא בשם רזא ח'אן (לימים רזא שאה) הפיכה צבאית שהפכה אותו, בסיוע הבריטים ובתמיכת מרבית האליטות, לשליטה בפועל של המדינה. בצל ההרס של המלחמה עלתה קרנה של הגישה הלאומנית והאוטוריטרית שקידם המנהיג החדש, והוא זכה לתמיכה גם בחוגי הסוציאליסטים והפרוגרסיבים. כשדהח'דא שב לבירה הוא החל לכהן בתפקידים בכירים במשרדי הממשלה של המשטר החדש, תחילה במשרד החינוך ובהמשך במשרד המשפטים. ב-1924 שב לאלמה מאטר שלו, בית הספר למדעי המדינה, אך הפעם כמנהלו, תפקיד שבו כיהן עד 1941.
ביוגרפיה > מפעל הלע'תנאמה ואחריתו

מאז שחזר דהח'דא לאיראן כמעט ולא כתב יותר סאטירה – לא בפרוזה ולא בשירה. במכתב הוא הסביר שאין הוא מרגיש שהוא יכול לחזור לסגנון של סור-י אסראפיל, כמו גם לחרוז ולמשקל של השירה, בתקופה שממנה נעדרים הלהט והחירות שאפיינו את התקופה החוקתית. כששהה אצל הבח'תיארים בילה דהח'דא בקריאת ספר יחיד שעמד לרשותו – מילון צרפתי־פרסי של הוצאת לארוס. אותו ספר הוביל את הפוליטיקאי והכותב המתוסכל להרהר ברעיון חדש – יצירת מילון אנציקלופדי פרסי מקיף. בשובו לטהראן החל בעבודה המקדימה ליצירת מילון שכזה, במקביל לעיסוקיו הציבוריים. התגברות הצנזורה תחת שלטונו של רזא שאה חיזקה את החלטתו להקדיש את מלוא זמנו ומרצו לעבודה מחקרית וספרותית. גולת הכותרת של עבודה זו הייתה 'הלקסיקון', הלע'תנאמה, יצירה מרובת כרכים שהחלה להתפרסם ב-1939. בנוסף לכך שקד דהח'דא על אוסף בן ארבעה כרכים של מימרות פרסיות, ערך יצירות פרסיות קלאסיות ופרסם מאמרים על השפה והספרות הפרסית. בעשור הראשון לשלטונו של מוחמד רזא שאה פהלווי הוא הוסיף לעמול על יצירתו האקדמית ונמנע מלעסוק בפוליטיקה. הוא סטה ממנהגו רק ב-1951, כשהצטרף לאגודה סוציאליסטית והודיע על תמיכתו במוחמד מוצאדק, ראש הממשלה שהוביל מאבק המוני להלאמת הנפט. מאבק זה הסתיים במפח נפש קולקטיבי ואישי – מוצאדק הודח בהפיכת 28 במרדאד ודהח'דא נחקר על מעורבותו לכאורה בתכנון סדר פוליטי ליום שאחרי השאה. עלי־אכבר דהח'דא הזקן פרש שוב מהפוליטיקה, הפעם לתמיד. את שארית חייו, עד סמוך למותו בשיבה טובה ב-26 בפברואר 1956 בילה בכתיבת הלע'תנאמה, המגנום אפוס הלקסיקלי שלו.
יצירתו > כתיבה סאטירית

טורי 'צ'רנד ו-פרנד' היו נקודת מפנה בהיסטוריה הספרותית של איראן, הן מבחינת הסגנון והן מבחינת התוכן. אלמנטים סאטיריים היו חלק אינטגרלי מהשירה הפרסית כבר מימי הביניים ולאורך השנים התפתחו במסגרתה מספר ז'אנרים שבבסיסם לעג וביקורת חברתית ופוליטית, אך רק בתקופה שבה פעל דהח'דא הפכה הסאטירה לצורה של התנגדות פוליטית. דהח'דא חידש גם בכך שלא הסתפק בשירה סאטירית, אלא ייצר סוגה חדשה של פרוזה סאטירית, שסטתה ממוסכמות הסוגות הקיימות: סגנון חדש ומהפכני, ישיר וכן, שאימץ שפה עממית ופנה אל ההמון. טוריו הסאטיריים שילבו שירים חרוזים שגייסו את כל משלבי השפה - גם שירים שחיקו מבנים קלאסיים, שילבו מילים ארכאיות ואלגוריות מורכבות וכוונו אל הקורא המשכיל, וגם חרוזים בשפה פשוטה שנועדו לגייס את רגש ההמון למען המאבק החוקתי. שירו הסאטירי הבולט ביותר של דהח'דא לא פורסם בעת שכתב טורים באופן קבוע אלא דווקא ב-1933, בתקופה שבה כמעט והתנזר לגמרי מסאטירה. השיר נכתב לבקשת העורך של ספר הפתגמים שכתב, שביקש ממנו שיר שיסביר את הביטוי 'בעזרת השם, זה חתול'. השיר הארוך שנולד מבקשה זו אמנם משתמש בביטוי ככותרתו, אך אין הוא מכשיר דידקטי אלא במה ללעג ולביקורת, המופנים כלפי התנהגותם והופעתם של המלומדים הדתיים.
מושאי הביקורת של דהח'דא היו מגוונים, וכללו אלמנטים רבים בחברה, מהמלוכה עד האיכרים ודרך רעות חולות שונות – חברתיות, דתיות ופוליטיות. חיצי ביקורת רבים שולחו במי שהוא כינה ריאקציונרים – תומכי השלטון האבסולוטי וחכמי הדת השמרניים, שמאז מרד הטבק השיגו השפעה ניכרת על חיי היום־יום באיראן. כשהוא מושפע מרעיונות של רפורמיסטים אירופיים, דהח'דא תקף את קבעונם האינטלקטואלי וסיאובם של אנשי הדת המעוותים את האסלאם וכן את ההמון שמציית להם בעיוורון ודבק באמונות טפלות. בנוסף להפרדת דת ומדינה, דהח'דא העלה בפני קוראיו את המודעות לנושאים ליברליים נוספים, כמו חירויות האזרח ושוויון לפני החוק. הוא תמך בשחרור האישה ובמאבק ברעלה. חלק מנושאי כתיבתו היו מעמדיים. הוא תמך באיכרים במאבקם בבעלי האדמות והציע רפורמות אגרריות. בסדרת מאמרים מתורגמים הנגיש לקורא הפרסי את הנושאים הפוליטיים שעמדו כמה שנים קודם לכן במרכז המהפכה ברוסיה וטען שסוציאל־דמוקרטיה היא הפתרון עבור האיכרים האיראנים.
יצירתו > כתיבה מילונאית ולקסיקלית

בנוסף לכתיבה הסאטירית, דהח'דא הקדיש שנים רבות מחייו לכתיבה מילונאית ולקסיקלית. יצירתו החשובה ביותר הייתה הלע'תנאמה, מילון אנציקלופדי לשפה הפרסית, ששאב את דוגמאותיו מהספרות הקלאסית, העממית, הדתית וההיסטורית. עד היום נחשב מילון זה לאחד המילונים החשובים ביותר עבור לומדי הפרסית. בעשור האחרון לחייו של דהח'דא קיבל הפרויקט תמיכה בדמות תקציב וצוות שהקצה לו המג'לס, עדות להכרת המדינה בחשיבות מפעל המילון. צוותו, בראשות מחמד מעין (אנ'), המשיך בעבודה לאחר מותו וב-1963 קיבלו את חסותה של אוניברסיטת טהראן, שם ייסדו את 'מכון דהח'דא בטהראן'. חמישים כרכי המילון פורסמו לבסוף ב-1980, שנה לאחר המהפכה האיראנית.
עוד לפני שעבד על הלע'תנאמה חיבר דהח'דא את 'אמת'אל ו-חכם' (امثال وحکم), לקסיקון בן ארבעה כרכים של ביטויים ואמרות כנף פרסיות. הלקסיקון פורסם בין 1930 ל-1934 והתמלוגים שניתנו לדהח'דא עבורו שימשו אותו להדפסת ספרים נוספים ולמתן תרומות לחולים.
יצירתו > כתבים ותרגומים נוספים

אף על פי שהושפע מרעיונות מערביים, דהח'דא דבק כל ימיו באהבתו לתרבות הפרסית. לאחר שפרש מהפוליטיקה ערך מספר יצירות מהקאנון הקלאסי של התרבות הפרסית, כולל קובצי שירה של פרוח'י סיסתאני (אנ'), מנוצ'הרי (אנ'), נאצר ח'סרו (אנ'), מסעוד סעד סלמאן (אנ'), סוזני (אנ') וחאפז. הוא גם חיבר ביוגרפיה של החוקר הפרסי אל-בירוני. היכרותו העמוקה עם הספרות הקלאסית איפשרה לו לכתוב שירים משל עצמו בסגנונן הקלאסי, תוך שמירה על אוצר המילים, הסגנון האלגנטי וכוח ההבעה הסוחף של המקור. דהח'דא ניצל את ידיעותיו בצרפתית כדי לתרגם לפרסית את 'רוח החוקים', חיבורו החשוב של מונטסקייה. בחיבור זה הפריד המחבר הצרפתי בין תפקידי החוק האנושי לתפקידי החוק האלוהי. אבחנה זו התאימה לדהח'דא ששאף להעתיק את הרעיון לסביבה אסלאמית ולטעון שמטרת האסלאם היא לכוון את המוסר הפנימי של האדם, ולא את המבנה החברתי, שבתורו צריך להישלט על ידי חוקים אנושיים ורציונליים.
כתבים נבחרים > סאטירה

צ'רנד ו-פרנד וטורים נוספים, בעיתון סור י-אסראפיל (1907-1909)
כתבים נבחרים > ספרי יעץ

אמת'אל ו-חכם (1930-1934)
לע'תנאמה (מילון אנציקלופדי, הפרסום הסתיים ב-1980)
כתבים נבחרים > שירה

אנשאללה גרבה אסת! ('בעזרת השם זה חתול!', 1933)
לקריאה נוספת

Afari, Janet, and John R. Perry. “Translators’ Introduction.” In A.-A. Dehkhodā. Charand-o Parand: Revolutionary Satire from Iran, 1907-1909. Edited by A. March. Translated by J. Afary and J.R. Perry. New Haven, CT: Yale University Press, 2016, pp. 1-66. https://doi.org/10.12987/9780300220667.
Dihkhuda, Ali Akbar, and Paul Losensky. “Inshallah gurbah ast: ‘God willing, it's a cat’.” Iranian Studies 19(1), 1986, pp. 31-45. https://www.jstor.org/stable/4310512.
Kalirad, Ali. “From Iranism to Pan-Turkism: A Less-known Page of Ahmet Ağaoğlu’s Biography.” Iran and the Caucasus 22(1), 2018, pp. 80-95. https://doi.org/10.1163/1573384X-20180107.
Loloi, Parvin. “Social Education through Satirical Verse: Ashraf Gilāni and Ali Akbar Dehkhodā.” In H. Katouzian and A. Korangy (Eds.) Poetry and Revolution: The Poets and Poetry of the Constitutional Era of Iran. Abingdon, Oxon: Routledge, 2022, pp. 83-104. https://doi.org/10.4324/9781003243335.
Minucheher, Pardis. “Sur-i Israfil in Exile: Modern Definitions of Monarchy.” Iranian Studies 42(3), 2009, pp. 389-408. https://doi.org/10.1080/00210860902907313.
Mozaffari, Nahid. “Civic Piety: Visions of Secularity in Constitutional Iran.” In in M. Eggert and L Hölscher (Eds.). Religion and Secularity. Leiden: Brill, 2013, pp. 156-173. https://doi.org/10.1163/9789004251335_009.
Saʿīdī Sīrjānī, ʿAli-Akbar. “Dehḵodā, Mīrzā ʿAlī-Akbar Qazvīnī.” In Encyclopædia Iranica, online edition, https://www.iranicaonline.org/articles/dehkoda.
Soroudi, Sorour. “Sur-e Esrafil, 1907-08: Social and Political Ideology.” Middle Eastern Studies 24(2), 1988, pp. 230-248. http://www.jstor.org/stable/4283237.
Yousofi, Gholam Hoseyn. “Dehkhodā’s Place in the Iranian Constitutional Movement.” Zeitschrift Der Deutschen Morgenländischen Gesellschaft 125(1), 1975, pp. 117-132. http://www.jstor.org/stable/43372446.
הערות שוליים

1 2 3 4 5 6 7 8 9 10 11 12 13 14 15 16 17 18 19 20  ʻAlī Akbar Dihkhudā, Janet Afary, John R. Perry, Charand-o parand: revolutionary satire from Iran, 1907-1909, New Haven: Yale University Press, 2016, World thought in translation, עמ' 1-66, ISBN 978-0-300-19799-0
1 2 3 4 5 6 7 8 9 10  ʿAli-Akbar Saʿidi Sirjani, Dehḵodā, Mīrzā ʿAlī-Akbar Qazvīnī, Encyclopædia Iranica (באנגלית)
1 2 3 4 5 6 7 8 9 10 11  Sorour Soroudi, Sur-e Esrafil, 1907-08: Social and Political Ideology, Middle Eastern Studies 24(2), 1988, עמ' 230-248 doi: https://doi.org/10.1080/00263208808700739 (באנגלית)‏, JSTOR 4283237
1 2 3 4 5 6 7 8 9 10 11  Gholam Hoseyn Yousofi, Dehkhodā's Place in the Iranian Constitutional Movement, Zeitschrift der Deutschen Morgenländischen Gesellschaft 125, 1975, עמ' 117–132 (באנגלית)‏, JSTOR 43372446
1 2 3 4  Parvin Loloi, H. Katouzian and A. Korangy (ע), Social Education through Satirical Verse: Ashraf Gilāni and Ali Akbar Dehkhodā, Poetry and Revolution: The Poets and Poetry of the Constitutional Era of Iran, Abingdon, Oxon: Routledge, 2022, עמ' 83-104, ISBN 978-1-003-24333-5. (באנגלית)
1 2 3 4  Pardis Minucheher, Sur-i Israfil in Exile: Modern Definitions of Monarchy, Iranian Studies 42(3), 2009, עמ' 389–408 doi: 10.1080/00210860902907313
↑  Ali Kalirad, From Iranism to Pan-Turkism: A Less-known Page of Ahmet Ağaoğlu’s Biography, Iran & the Caucasus 22(1), 2018, עמ' 80–95‏, JSTOR 26548923
↑  Afshin Matin-Asgari, Touraj Daryaee (ע), The Pahlavi Era Iranian Modernity in Global Context, The Oxford handbook of Iranian history, Oxford: Oxford University Press, 2012, Oxford handbooks, עמ' 346–364, ISBN 978-0-19-973215-9. (באנגלית)
1 2  Ali Akbar Dihkhuda, Paul Losensky, Inshallah Gurbah Ast: "God Willing, It's a Cat", Iranian Studies 19, 1986, עמ' 31–45 (באנגלית)‏, JSTOR 4310512
1 2  Nahid Mozaffari, Civic Piety: Visions of Secularity in Constitutional Iran, Religion and Secularity: Transformations and Transfers of Religious Discourses in Europe and Asia, Leiden: Brill, 2013, עמ' 155–173, ISBN 978-90-04-25133-5. (באנגלית)
| --- | --- |
בקרת זהויות :  NLI: 987007517210105171  PLWABN: 9812644122005606  BIBSYS: 97027494  BnF: cb165247841 (data)  CiNii: DA04072207  GND: 119167751  ISNI: 0000 0001 1614 8876  LCCN: n84216050  NSK: 000542541  NTA: 074395939  RERO: 02-A023276335  SUDOC: 112910254  VIAF: 172622701   WorldCat (עם VIAF): 172622701 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "מירזא עלי-אכבר קזויני דהח'דא".
מיגלי

מיגל ברנרדו ביאנקטי (בספרדית: Miguel Bernardo Bianquetti; נולד ב-19 בדצמבר 1951 בסאוטה שבספרד) הוא כדורגלן עבר ספרדי הידוע בשם מיגלי. מיגלי שיחק בעמדת הבלם במדי קדיס, ברצלונה ונבחרת ספרד. מיגלי ידוע על חוזקו וחוסנו הפיזי. הוא נתן את כל מאמציו להגנה על שער הקבוצה והיה אחד השחקנים המסורים ביותר של ברצלונה. בתקופתו, החשיבו אותו רבים כשחקן ההגנה הטוב באירופה. מיגלי ערך 549 הופעות במדי ברצלונה, בין 1973 ל-1988, ובכך היה שיאן ההופעות של המועדון, עד שצ'אבי שבר את שיאו ב-2011. יתר על כן, עם ברצלונה זכה מיגלי ב-11 תארים, ובהם שתי אליפויות ספרד, ארבעה גביעי ספרד ושני גביעי אירופה למחזיקות הגביע.
קריירה > קריירת נבחרות

מיגלי לא שיחק בנבחרות הצעירות של ספרד. את הופעת הבכורה בנבחרת ספרד ערך ב-20 בנובמבר 1974, בניצחון נבחרתו על נבחרת סקוטלנד 2-1 במסגרת מוקדמות יורו 1976, עם המאמן לאסלו קובאלה. הוא השתתף בעוד 3 משחקים בשלב הבתים של המוקדמות ועזר לנבחרתו להעפיל לשלב רבע הגמר מהמקום הראשון בביתה. הוא פתח במשחק הראשון מבין השניים נגד גרמניה המערבית, שהסתיים בתיקו, אך בגומלין הפסידה ספרד ולא הצליחה להעפיל לטורניר הגמר.
מיגלי השתתף במוקדמות מונדיאל 1978, בו סייע לנבחרתו לסיים במקום הראשון בביתה עם רומניה ויוגוסלביה וכך להעפיל לטורניר הגמר, שנערך בארגנטינה. מיגלי פתח במשחק הראשון של שלב הבתים, בו הפסידה ספרד לאוסטריה, וכן במשחק השני, שהסתיים בתיקו מאופס עם ברזיל. הוא לא השתתף במשחק השלישי בו ניצחה ספרד את שוודיה, וספרד סיימה את דרכה במונדיאל כבר בשלב הבתים. קובאלה המשיך להעניק למיגלי לקחת חלק פעיל במשחקי הנבחרת גם במוקדמות יורו 1980, ובמהלך משחק ידידות עם צ'כוסלובקיה ב-16 באפריל 1980 הבקיע את שערו הראשון והיחיד במדי הנבחרת, במשחק שהסתיים בתיקו 2-2. מיגלי פתח בכל שלושת משחקיה של נבחרת ספרד בשלב הבתים של יורו 1980, אך ספרד הפסידה פעמיים, לנבחרות בלגיה ואנגליה, והודחה גם בשלב הבתים של טורניר זה.
קובאלה הוחלף בחוסה סנטמריה לאחר היורו. ספרד אירחה את מונדיאל 1982 ולכן לא השתתפה בטורניר המוקדמות אלא ערכה רק משחקי ידידות. מיגלי נפרד מהנבחרת ב-24 בספטמבר 1980, במשחק ידידות מול הונגריה שהסתיים בתיקו 2-2. סך הכול הופיע ב-31 משחקים וכבש שער אחד.
סטטיסטיקה

| מועדו | עונה | ליגה> הופעות | ליגה> שערים | גביע> הופעות | גביע> שערים | אירופה> הופעות | אירופה> שערים | אחר> הופעות | אחר> שערים | סך הכול> הופעות | סך הכול> שערים |
| --- | --- | --- | --- | --- | --- | --- | --- | --- | --- | --- | --- |
| קדיס | 1970/1971 | 10 | 0 | 0 | 0 | - | - | - | - | 10 | 0 |
| קדיס | 1971/1972 | 30 | 0 | 2 | 1 | - | - | - | - | 32 | 1 |
| קדיס | 1972/1973 | 37 | 4 | 3 | 0 | - | - | - | - | 40 | 4 |
| קדיס | סך הכול | 77 | 4 | 5 | 1 | - | - | - | - | 82 | 5 |
| ברצלונה | 1973/1974 | 1 | 0 | 0 | 0 | 0 | 0 | - | - | 1 | 0 |
| ברצלונה | 1974/1975 | 29 | 2 | 4 | 0 | 6 | 0 | - | - | 39 | 2 |
| ברצלונה | 1975/1976 | 34 | 5 | 5 | 0 | 9 | 1 | - | - | 48 | 6 |
| ברצלונה | 1976/1977 | 25 | 1 | 1 | 0 | 7 | 0 | - | - | 33 | 1 |
| ברצלונה | 1977/1978 | 33 | 2 | 6 | 1 | 10 | 1 | - | - | 49 | 4 |
| ברצלונה | 1978/1979 | 28 | 0 | 2 | 0 | 9 | 1 | - | - | 39 | 1 |
| ברצלונה | 1979/1980 | 31 | 2 | 2 | 1 | 7 | 0 | - | - | 40 | 3 |
| ברצלונה | 1980/1981 | 20 | 3 | 6 | 1 | 2 | 0 | - | - | 28 | 4 |
| ברצלונה | 1981/1982 | 3 | 0 | 1 | 0 | 2 | 0 | - | - | 6 | 0 |
| ברצלונה | 1982/1983 | 31 | 1 | 6 | 0 | 6 | 0 | 6 | 0 | 49 | 1 |
| ברצלונה | 1983/1984 | 30 | 0 | 7 | 0 | 3 | 1 | 2 | 0 | 42 | 1 |
| ברצלונה | 1984/1985 | 32 | 4 | 7 | 0 | 1 | 0 | 4 | 0 | 44 | 4 |
| ברצלונה | 1985/1986 | 29 | 0 | 5 | 0 | 9 | 0 | 1 | 0 | 44 | 0 |
| ברצלונה | 1986/1987 | 41 | 0 | 0 | 0 | 8 | 0 | - | - | 49 | 0 |
| ברצלונה | 1987/1988 | 24 | 0 | 7 | 0 | 6 | 0 | - | - | 37 | 0 |
| ברצלונה | סך הכול | 391 | 20 | 59 | 3 | 85 | 4 | 13 | 0 | 548 | 27 |
| סך הכול בקריירה | סך הכול בקריירה | 468 | 24 | 64 | 4 | 85 | 4 | 13 | 0 | 630 | 32 |
תארים > ברצלונה

אליפת ספרד (2): 1973/1974, 1984/1985
הגביע הספרדי (4): 1977/1978, 1980/1981, 1982/1983, 1987/1988
גביע אירופה למחזיקות גביע (2): 1978/1979, 1981/1982
הסופר קאפ הספרדי (1): 1983
גביע הליגה (2): 1982/1983, 1985/1986
תארים > אישיים

פרס דון בלון (2): 1977/1978, 1984/1985
הערות שוליים

↑  Migueli: Barcelona's 'Tarzan' before Puyol,‏ Goal.com,‏ 11.2.2016
↑  1989. Migueli’s Farewell, באתר הרשמי של מועדון הכדורגל ברצלונה
↑  כולל את המסגרות התחרותיות הבאות: גביע אירופה, גביע אופ"א, גביע אירופה למחזיקות הגביע, הסופר קאפ האירופי
↑  כולל את מסגרות התחרותיות הבאות: הסופר קאפ הספרדי, גביע הליגה הספרדית
| נבחרת ספרד – מונדיאל 1978 |
| --- | --- | --- |
|  1 ארקונדה •  2 דה לה קרוס •  3 אורייה •  4 אסנסי •  5 מיגלי •  6 ביוסקה •  7 דאני •  8 חואניטו •  9 קיני •  10 סנטיאנה •   11 קרדניוסה •  12 גוסמן • 13 מיגל אנחל •  14 ליאל • 15 מרניון • 16 אולמו • 17 מרסלינו • 18 פירי • 19 רשאק • 20 קאנו • 21 סן חוסה • 22 אורוטי • מאמן: קובאלה |  1 ארקונדה •  2 דה לה קרוס •  3 אורייה •  4 אסנסי •  5 מיגלי •  6 ביוסקה •  7 דאני •  8 חואניטו •  9 קיני •  10 סנטיאנה •   11 קרדניוסה •  12 גוסמן • 13 מיגל אנחל •  14 ליאל • 15 מרניון • 16 אולמו • 17 מרסלינו • 18 פירי • 19 רשאק • 20 קאנו • 21 סן חוסה • 22 אורוטי • מאמן: קובאלה | ספרד |
| נבחרת ספרד – יורו 1980 |
| --- | --- | --- |
|  1 ארקונדה •  2 אלכסנקו •  3 מיגלי •  4 דייגו •  5 אורייה •  6 אסנסי •  7 דאני •  8 קרדניוסה •  9 קרסקו •  10 קיני •   11 דל בוסקה •  12 חואניטו • 13 אורוטי •  14 גורדיו • 15 אולמו • 16 סנטיאנה • 17 סטרוסטגי • 18 סאורה • 19 קונדי • 20 טנדיו • 21 סאמורה • 22 ארטולה • מאמן: קובאלה |  1 ארקונדה •  2 אלכסנקו •  3 מיגלי •  4 דייגו •  5 אורייה •  6 אסנסי •  7 דאני •  8 קרדניוסה •  9 קרסקו •  10 קיני •   11 דל בוסקה •  12 חואניטו • 13 אורוטי •  14 גורדיו • 15 אולמו • 16 סנטיאנה • 17 סטרוסטגי • 18 סאורה • 19 קונדי • 20 טנדיו • 21 סאמורה • 22 ארטולה • מאמן: קובאלה | ספרד |
מפלגת ריספקט

| --- | --- |

 מדינה:  הממלכה המאוחדת 
 תקופת הפעילות:  25 בינואר 2004 – 18 באוגוסט 2016 (12 שנים) 
 אידאולוגיות:  אנטי-אימפריאליזם, אירוסקפטיות, אנטי-קפיטליזם, סוציאליזם מהפכני, אנטי-ציונות 
 מטה:  מנצ'סטר 
 מיקום במפה הפוליטית:  שמאל
 ארגונים בינלאומיים:  השמאל האירופי האנטי-קפיטליסטי 
 therespectparty.net
 
מפלגת ריספקט (בתרגום מאנגלית: כבוד) הייתה מפלגת שמאל שהקים חבר בית הנבחרים הבריטי ג'ורג' גאלאוויי בשנת 2004, לאחר שסולק ממפלגת הלייבור בעקבות התנגדותו לראש המפלגה וראש הממשלה טוני בלייר ולמעורבות בריטניה במלחמת עיראק. היא הורכבה מאנשי שמאל קיצונים, פעילי אכות סביבה ופעילים מוסלמים. כמו כן היא נהנתה מתמיכה של אנשי איגוד מקצועי. הם התאחדו כאמור סביב ההתנגדות למלחמת עיראק ולמעורבות הכוחות המזוינים של בריטניה במלחמה. מייסד המפלגה ביקש "לאחד בין אדומים (קומוניסטים), ירוקים (פעילי איכות הסביבה), מתנגדים למלחמות ומוסלמים הנפגעים מהמדיניות של בלייר".
גאלאווי היה חבר בפרלמנט מטעם הלייבור כאשר קמה המפלגה, אולם היא הפתיעה רבים כאשר זכתה במושב אחד בפרלמנט מטעם מחוז בלונדון רבתי - בת'נל גרין ובוא Green and Bow - בבחירות 2005. המחוז נחשב מובטח ללייבור אבל גלאווי זכה ב-15,801 קולות לעומת מועמדת הלייבור שזכתה ב-14,978. בבחירות 2007 גאלאווי התמודד במחוז אחר, לאחר שוויתר על מועמדות במחוז זה למועמד ממוצא בנגלי, במסגרת הסכם פנימי במפלגה, אולם בסופו של דבר שניהם לא נבחרו והמפלגה איבדה את המושב היחיד שהיה לה בפרלמנט.
ב- 2007 נערכו במחוז Bradford West בחירות משנה וגאלאוויי זכה שוב במושב בפרלמנט עם 56% מהקולות. באותה תקופה היו למפלגה הצלחות גם במישורים אחרים: היא זכתה בכרבע מליון קולות בבחירות לפרלמנט האירופי, והציגה 26 מועמדים בבחירות מקומיות - מחציתם זכו במושבים במועצות המקומיות.
בהמשך החלו חילוקי הדעות לקרוע את המפלגה: אחת המיסדות פרשה בגלל הערות של גאלאווי על מקרה אונס שלא נראו לה. התעוררו גם ויכוחים בין הפעילים הירוקים, שהדגישו את נושאי אכות הסביבה, לאדומים שהדגישו התנגדות להפרטה וקריאה להחזיר מפעלים שונים לידי הציבור. נושא מלחמת עיראק, סביבו התלכדה המפלגה, ירד מסדר היום הציבורי והמפלגה אבדה את מושבה בפרלמנט.
נראה שגלאווי עצמו הביע רצון לחזור ללייבור אבל הדבר נמנע ממנו. כאשר איש השמאל בלייבור ג'רמי קורבין הנהיג את המפלגה נראה היה שיחזור, אולם קורבין נאלץ לפרוש מההנהגה וכך נמנע המהלך גם אז.
לאחר שבבחירות 2015 המפלגה לא זכתה אף במושב אחד בפרלמנט ואיבדה את כל המושבים המקומיים שזכתה בהם, פורסם כי אחת ממייסדות המפלגה, סלמה יעקוב, פנתה להתקבל למפלגת הלייבור, אך נדחתה בשל המתקפות הציבוריות שלה על חברי המפלגה בשנים בהן הייתה פעילה במפלגת ריספקט.
באוגוסט 2016 המפלגה התפרקה מרצון.
יחס עוין לישראל

גאלאוויי אינו מכיר בזכותה של ישראל להתקיים ואמר כי "איני מדבר עם נציגים ישראלים אלא עם הכתובת הנכונה - הרשות הפלסטינית". [דרוש מקור]עוד טען כי "לא הכרה, לא נרמול יחסים. יש להחרים, למנוע השקעות ולהטיל סנקציות עד שמדינת האפרטהייד תובס".[דרוש מקור]
בנובמבר 2012 הודיעה המפלגה על מינויה של איבון רידלי (Yvonne Ridley) לעמוד בראש מערך הבחירות ברות'רהאם. רידלי תיארה את ישראל כ"מדינה קטנה ורשעה" ואמרה כי "במפלגת הכבוד ציונים יהיו ניצודים וייבעטו החוצה, לנו אין מקום לציונים".[דרוש מקור]
באוגוסט 2014 עבר חבר בכיר במפלגת UKIP, איסמעיל פאטל, למפלגת ריספקט בטענה ש-UKIP אינה פועלת די נגד ישראל.[דרוש מקור]